**Notă de argumentare**

**cu privire la inițierea negocierilor și aprobarea semnării**

**Acordului de consultanță între**

**Guvernul Republicii Moldova reprezentat de**

**Ministerul Economiei al Republicii Moldova și**

**Corporația Internațională Financiară**

1. **Descrierea tratatului**

1. *Informații generale:* Acordul de consultanță între Guvernul Republicii reprezentat de Ministerul Economiei al Republicii Moldova și Corporația Internațională Financiară (în continuare Acordul) este propus spre realizare la nivel interguvernamental.

2. *Informații privind conținutul tratatului:* Corporația Internațională Financiară (IFC) va oferi asistență tehnică Ministerului Economiei în valoare de 3 200 000 USD, cu contribuția Ministerului de 5% din sumă, respectiv 160 000 USD. Acordul are ca obiective generale îmbunătățirea climatului de afaceri în industria agricolă, creșterea competitivității pieții sectorului privat cu scopul de a spori exporturile și investițiile în Moldova. Totodată, acesta prevede acordarea serviciilor de consultanţă pe trei domenii majore, acestea constituind şi obiectivele proiectului: ameliorarea mediului de afaceri, consolidarea accesului la piaţă cu accent pe sectorul agroindustrial şi sporirea nivelului de protejare a investiţiilor. Acordul va fi valabil pe o perioadă de 36 luni.

1. **Analiza de impact**

1. *Informații generale*

Actualitatea tratatului este determinată de situația economică creată în Republica Moldova în urma stagnării economice și impactului negativ al evenimentelor anului 2015. În acest context, Republica Moldova are nevoie de asistenţă externă pentru consolidarea reformelor şi punerea lor în aplicare, în vederea dezvoltarea mediului de afaceri, promovarea exporturilor și atragerea investițiilor.

2. *Aspectul politic, cultural și social:* Încheierea acestui Acord va contribui la dezvoltarea mediului de afaceri , ceea ce are un impact pozitiv asupra societății și rezultă în desfășurarea activității de antreprenoriat în condiții mai avatanjoase. Totodată nu există necesitatea unor consultări publice asupra tratatului.

3. *Aspectul economic și de mediu:* Proiectul Acordului prevede o serie de componente și acțiuni benefice economiei Republicii Moldova, cum ar fi îmbunătățirea climatului pentru industria agricolă și a comerțului internațional, facilitarea atragerii și menținerii investițiilor, optimizarea și simplificarea actelor permisive în vederea eliminarea poverii de reglementare inutilă asupra companiilor.

4. *Aspectul normativ:* Prezentul tratat este compatibil cu prevederile Constituţiei Republicii Moldova, Carta ONU, alte tratate internaţionale în vigoare şi angajamentele asumate de ţara noastră pe plan internaţional, precum şi cu legislaţia UE. Încheierea Acordului nu necesită modificarea sau completarea actelor legislative sau normative sau adoptarea de legi noi, planuri de acţiuni pentru implementare.

5. *Aspectul instituțional și organizatoric:* Aplicarea prevederilor Acordului nu necesită întreprinderea măsurilor suplimentare privind înfiinţarea unor structuri noi sau modificarea celor existente, şi nu va abilita instituţiile implicate cu împuterniciri noi.

Implementarea Acordului nu implică participarea la reuniuni sau grupuri de lucru internaţionale, precum şi nu necesită elaborarea de planuri instituţionale sau interinstituţionale pentru asigurarea măsurilor organizatorice de implementare.

Ministerul Economiei este responsabil de a oferi o contribuție în natură în suma de 100 000 USD.

Negocierea Acordului respectiv ţine de competenţa Ministerului Economiei, în calitatea sa organ central de specialitate a administrație publice, iar semnarea, fiind un Acord Interguvernamental, va fi efectuată de către Viceprim-ministru, ministrul economiei.

Organul responsabil de prezentarea rapoartelor privind implementarea tratatului se desemnează Corporația Internațională Financiară (IFC). Întocmirea rapoartelor se va efectua de către Ministerul Economiei.

6. *Aspectul financiar:* Tratatul prevede servicii de consultanță în valoare de 3 200 000 USD oferite de către IFC. În același timp, Republica Moldova are drept angajament financiar achitarea a 5% din suma totală, ceea ce constituie 160 000 USD. Contribuția în natură a Ministerului economiei va fi de 100 000 USD.

Acordul are ca scop îmbunătățirea mediului de afaceri și creșterea exporturilor, ceea va duce la o situație financiară mai favorabilă în țară.

7. *Aspectul temporar:* Acordul dat va intra în vigoare după ratificarea acestuia de către Parlamentul Republicii Moldova şi va fi valabil 36 luni, termenul îndeplinirii integrale de către cele două Părţi a tuturor obligaţiunilor prevăzute de acesta.

1. **Rezultatul negocierilor**

Potrivit Regulamentului privind mecanismul de încheiere, aplicare şi încetare a tratatelor internaţionale, aprobat prin Hotărârea Guvernului nr.442 din 17 iulie 2015, pct.83, organul responsabil pentru încheierea tratatului poate înainta propunerea adoptării unei singure hotărâri de Guvern privind iniţierea negocierilor şi aprobarea semnării în anumite cazuri expres prevăzute. Astfel, semnarea Acordului nu poate fi amânată, deoarece există necesitatea imediată de a implementa cadrul legal existent precum şi perfecționarea acestuia in domeniile menţionate mai sus. Astfel, reieşind din volumul mare este evidentă necesitatea stringentă de asistență tehnică pentru dezvoltarea economiei țării.

Ca rezultat a celor expuse mai sus și ținând cont de faptul că proiectul propus pentru semnare nu va conţine diferenţe de fond faţă de proiectul iniţial, se consideră oportună inițierea negocierilor și aprobarea semnării Acordului de consultanță dintre Ministerul Economiei și Corporația Internațională Financiară printr-o singură hotărâre de Guvern.

Delegaţii pentru organizarea unor runde de negocieri nu vor fi constituite.

1. **Mandatul și procedura negocierilor/semnării tratatului**

Iniţiativa de a încheia un asemenea Acord, aparţine Ministerului Economiei Republicii Moldova ca urmare a negocierilor interinstituționale.

|  |  |
| --- | --- |
| **Viceprim-ministru,**  **ministru** | **Octavian CALMÎC** |